b'\n_START_ARTICLE_\nEric Clapton\n_START_PARAGRAPH_\nErikas Klaptonas (g. 1945\xc2\xa0m. kovo 30 d.)\xc2\xa0\xe2\x80\x93 brit\xc5\xb3 roko gitaristas, kompozitorius, vokalistas, dain\xc5\xb3 ra\xc5\xa1ytojas, Grammy laim\xc4\x97tojas. Apdovanotas Britanijos imperatori\xc5\xa1kuoju ordinu.\n_START_SECTION_\nBiografija\n_START_PARAGRAPH_\nGim\xc4\x97 Ripley kaime, Sario grafyst\xc4\x97je. T\xc4\x97vas buvo Kanados kareivis, dalyvav\xc4\x99s Antrajame pasauliniame kare, po kurio gr\xc4\xaf\xc5\xbeo \xc4\xaf t\xc4\x97vyn\xc4\x99, kai motinai buvo vos 16\xc2\xa0m. Vaikyst\xc4\x97je E. Clapton augo kartu su su seneliais, manydamas, kad jie ir yra jo tikrieji t\xc4\x97vai. Dar paauglyst\xc4\x97je dom\xc4\x97josi bliuzo muzika. 1961\xc2\xa0m. baig\xc4\x97 Londono Serbitono rajono vidurin\xc4\x99 mokykl\xc4\x85. Jau 16 met\xc5\xb3 grojo gatv\xc4\x97se gitara. 1963\xc2\xa0m. \xc4\xafk\xc5\xabr\xc4\x97 grup\xc4\x99 The Roosters. Tais pat metais grojo ir Yardbirds grup\xc4\x97je. \xc5\xa0iai grupei pakeitus stili\xc5\xb3, E. Clapton liko i\xc5\xa1tikimas bliuzui ir i\xc5\xa1 jos pasitrauk\xc4\x97. Prie\xc5\xa1 prad\xc4\x97damas solo karjer\xc4\x85 nuo 1966\xc2\xa0m. iki 1968\xc2\xa0m. grojo ir vadovavo grupei Cream, nuo 1968\xc2\xa0m. iki 1969\xc2\xa0m. grupei Blind Faith. Taip pat grojo grup\xc4\x97je Derek and the Dominos. 1979 m. susituok\xc4\x97 su Pattie Boyd, kuri iki 1974 m. buvo jo draugo D\xc5\xbe. Harisono \xc5\xbemona. Nuo 1984 m. P. Boyd j\xc4\xaf paliko, motyvuodama E. Claptono polinkiu \xc4\xaf alkoholizm\xc4\x85, o 1988 m. jie oficialiai i\xc5\xa1siskyr\xc4\x97. Nuo 1985 m. E. Clapton draugavo su Italijos modeliu Lory del Santo. 1986 m. jiems gim\xc4\x97 s\xc5\xabnus, kuris b\xc5\xabdamas 5-eri\xc5\xb3, i\xc5\xa1krito i\xc5\xa1 Niujorko dangorai\xc5\xbeio ir \xc5\xbeuvo. S\xc5\xabnaus atminimui, E. Clapton suk\xc5\xabr\xc4\x97 vien\xc4\x85 populiariausi\xc5\xb3 savo dain\xc5\xb3 Tears in Heaven. 2002 m. susituok\xc4\x97 antr\xc4\x85 kart\xc4\x85 su amerikiete Melia McEnery, su kuria susilauk\xc4\x97 trij\xc5\xb3 dukter\xc5\xb3. Kritik\xc5\xb3 ir gerb\xc4\x97j\xc5\xb3 vadinamas vienu vis\xc5\xb3 laik\xc5\xb3 geriausi\xc5\xb3 gitarist\xc5\xb3. Presti\xc5\xbeinis muzikos leidinys Rolling Stone jam skyr\xc4\x97 ketvirt\xc4\x85j\xc4\x85 viet\xc4\x85 vis\xc5\xb3 laik\xc5\xb3 geriausio gitaristo nominacijoje , tris kartus vienas arba su skirtingomis grup\xc4\x97mis buvo \xc4\xafam\xc5\xbeintas Rokenrolo \xc5\xa1lov\xc4\x97s muziejuje. Eric Clapton laikomas vienu \xc4\xaftakingiausi\xc5\xb3 roko eros muzikant\xc5\xb3._NEWLINE_Eric Clapton taip pat yra laikomas toki\xc5\xb3 muzikos stili\xc5\xb3 kaip bliuzrokas ir psichodelinis rokas novatoriumi.'